ดัชนีความเชื่อมั่นนักลงทุนลด แนะคลังออกมาตรการช่วยเอกชนก่อนล้ม
ดัชนีความเชื่อมั่นนักลงทุนในอีก 3 เดือนข้างหน้าปรับตัวลดลง เข้าสู่เกณฑ์ซบเซาต่อเนื่องเป็นเดือนที่สอง ไพบูลย์ แนะคลังรีบออกมาตรการช่วยภาคเอกชน ก่อนที่ธุรกิจจะล้ม ขณะที่ลุ้นมาตรการเพิ่มเงินลงทุนกองทุน SSF ที่นำมาลดหย่อนภาษีได้อีก 2 แสนบาท จะดึงเงินลงทุนได้ 5-7 หมื่นล้าน ช่วยพยุงตลาดหุ้น หากไม่ได้ผล เล็งเสนอคลังให้นำเงินซื้อหุ้นโดยตรงมาลดหย่อนภาษีได้ หากลงทุนยาว 2-5 ปีนายไพบูลย์ นลินทรางกูร ประธานกรรมการ สภาธุรกิจตลาดทุนไทย (FETCO) เปิดเผยดัชนีความเชื่อมั่นนักลงทุนในอีก 3 เดือนข้างหน้าว่า ปรับตัวลดลง 11.48% มาอยู่ที่ระดับ 64.40 อยู่ในเกณฑ์ซบเซาเป็นเดือนที่สอง โดยปัจจัยที่ฉุดความเชื่อมั่นนักลงทุนคือภาวะเศรษฐกิจในประเทศและการท่องเที่ยว ขณะที่ปัจจัยที่หนุนความเชื่อมั่นมากที่สุด คือมาตรการกระตุ้นเศรษฐกิจภาครัฐ ผลประกอบการบริษัทจดทะเบียน และนโยบายอัตราดอกเบี้ยที่ลดลงสำหรับปัจจัยที่ต้องติดตาม คือการควบคุมการแพร่กระจายเชื้อไวรัสโควิด-19 ที่มีผลกระทบต่อเศรษฐกิจโลก นโยบายการเงินของธนาคารกลางทั่วโลก และนโยบายผ่อนคลายทางเศรษฐกิจของรัฐบาลประเทศต่างๆ ส่วนปัจจัยในประเทศคือ นโยบายเศรษฐกิจเพื่อกระตุ้นการใช้จ่าย การลงทุน การส่งออกและการท่องเที่ยวภาครัฐ อัตราดอกเบี้ยนโยบายของไทย และการไหลเข้าออกของเงินทุน นายไพบูลย์ยังกล่าวว่า ตลาดหุ้นที่ปรับตัวลงแรงวันก่อน มองว่ามีโอกาสฟื้นตัวขึ้นแรงได้เช่นกัน เนื่องจากปัจจัยที่เกิดขึ้นมาจากตลาดต่างประเทศ ไม่ใช่ปัจจัยที่เกิดขึ้นในประเทศ เหมือนวิกฤติต้มยำกุ้งในอดีต อย่างไรก็ตามเห็นว่ากระทรวงการคลังควรรีบออกมาตรการเพื่อช่วยเหลือภาคเอกชนที่กำลังย่ำแย่ จากผลกระทบไวรัสโควิด-19 ก่อนที่ธุรกิจจะล้ม เพราะจะทำให้แก้ปัญหาได้ง่ายกว่า โดยหวังว่าประเด็นโควิด-19 จะเริ่มชะลอความรุนแรงลงใน 1-2 เดือนนี้ ซึ่งหากได้มาตรการช่วยเหลือจากรัฐ จะช่วยให้เศรษฐกิจเดินหน้าต่อได้ในช่วงครึ่งปีหลังหากปล่อยให้ธุรกิจล้มตอนนี้มันฟื้นยาก ซึ่งคลังควรออกมาตรการช่วยเหลือเพื่อทดแทนกำลังซื้อที่หายไปในช่วงนี้ โดยต้องช่วยเหลือให้ถูกกลุ่มเป้าหมาย ไม่ควรหว่านไปทั้งระบบ ซึ่งก่อนหน้านี้นโยบายทางการเงิน ได้มีการใช้ไปแล้วโดยการปรับลดอัตราดอกเบี้ย ดังนั้น จำเป็นต้องนำมาตรการการคลังออกมาช่วยด้วยนายไพบูลย์กล่าวต่อถึงมาตรการขยายวงเงินลงทุนของกองทุนรวมเพื่อการออม (SSF) ที่มีนโยบายลงทุนในหุ้นไม่น้อยกว่า 65% โดยนักลงทุนสามารถนำเงินที่ซื้อหน่วยลงทุนไปหักลดหย่อนภาษีได้เพิ่มขึ้นอีก 200000 บาท จากเดิมไม่เกิน 200000 บาท รวมเป็นไม่เกิน 400000 บาท โดยต้องเป็นการซื้อหน่วยลงทุนระหว่างวันที่ 1 เม.ย.-30 มิ.ย.นี้ โดยนายไพบูลย์กล่าวว่าตนคาดหวังว่าจะมีเงินเข้ามาซื้อหุ้นผ่านกองทุนนี้ราว 50000-70000 ล้านบาท และน่าจะช่วยพยุงตลาดได้ในระดับหนึ่ง หลังราคาหุ้นพื้นฐานดีๆ ปรับตัวลงต่ำกว่าพื้นฐานมากแต่หากมีเงินไหลเข้ามาน้อยกว่านี้ หรือไม่สามารถช่วยหนุนให้สภาพตลาดหุ้นไทยฟื้นได้ในช่วง 1-2 เดือน หรือตลาดทุนยังมีปัจจัยภายนอกเข้ามากดดัน อาจมีการเสนอให้ออกมาตรการอื่นๆเพิ่มเติม เช่น นำเงินที่ลงทุนในตลาดหุ้นโดยตรง สามารถนำมาลดหย่อนภาษีได้ โดยกำหนดเงื่อนไข เช่น หากลงทุน 100000-200000 บาท และถือลงทุนยาวเป็นเวลา 2-5 ปี ให้สามารถนำมาลดหย่อนภาษีได้ แต่ยังเป็นแค่แนวคิด อย่างไรก็ตาม หากมาตรการที่เพิ่มเงินลงทุนในกองทุน SSF อีก 200000 บาท ที่นำมาลดหย่อนภาษีได้ ได้รับการตอบรับที่ดี ก็อาจเสนอให้พิจารณานำมาเป็นมาตรการระยะยาวได้ สำหรับความเคลื่อนไหวของตลาดหุ้นทั่วโลก วันที่ 10 มี.ค.63 สำนักข่าวบลูมเบิร์กรายงานว่า ตลาดหุ้นยุโรปปรับขึ้น หลังวันก่อนปรับตัวลดลงอย่างมาก เช่นเดียวกับตลาดหุ้นเอเชียรวมทั้งตลาดหุ้นไทยก็ปรับเพิ่มขึ้นเช่นกันปัจจัยสำคัญที่ทำให้หุ้นขึ้น เป็นผลมาจากราคาน้ำมันที่ปรับเพิ่มสูงขึ้น หลังสัญญาน้ำมันดิบเบรนท์ขยับราคาขึ้นมามากถึง 7.90% ขณะที่สัญญาน้ำมันดิบเวสต์เท็กซัส (WTI) ปรับเพิ่มขึ้นมา 7.80% รวมถึงการที่ประธานาธิบดีโดนัลล์ ทรัมป์ ของสหรัฐฯ เตรียมประชุมกับสภาคองเกรสเพื่อหารือมาตรการกระตุ้นเศรษฐกิจของสหรัฐฯ รวมถึงหลายประเทศเตรียมที่จะใช้ มาตรการกระตุ้นเศรษฐกิจที่ได้รับผลกระทบจากไวรัสโควิด-19 ขณะที่หุ้นไทยปิดตลาดที่ 1271.25 จุด บวก 15.31 จุด มีมูลค่าการซื้อขาย 74686.23 ล้านบาท ต่างชาติยังขายสุทธิหนักหน่วง 7237.94 ล้านบาท.
ดัชนีความเชื่อมั่นนักลงทุนในอีก 3 เดือนข้างหน้าปรับตัวลดลง เข้าสู่เกณฑ์ซบเซาต่อเนื่องเป็นเดือนที่สอง ไพบูลย์ แนะคลังรีบออกมาตรการช่วยภาคเอกชน ก่อนที่ธุรกิจจะล้ม
กองทุน SSF,มาตรการกระตุ้นเศรษฐกิจ,อัตราดอกเบี้ย,ดอกเบี้ยนโยบาย,ลดหย่อนภาษี,ดัชนีความเชื่อมั่นนักลงทุน,ข่าววันนี้